Påskefrokoster, ungdomsfester, havefester.

Højtid, forårssol og påskeferie står for døren, men regeringen vil nu give politiet mulighed for at bryde ind og udskrive bøder, hvis der er en risiko for, at sammenkomsten udgør en smittefare.

Det er en af de bestemmelser, som regeringens nye tilføjelser til den såkaldte epidemilov, giver mulighed for.

'Hvis det måtte vise sig nødvendigt, vil der dog kunne fastsættes regler for situationer, hvor private boliger benyttes til sammenkomster med personer uden for husstanden, der er forsamlet på en sådan måde, som skønnes at udgøre en særlig fare for smitte med coronavirussygdom,' lyder det i lovforslaget.

Det sker blandt andet efter flere episoder, hvor politiet er rykket ud til private fester, men ikke har haft den nødvendige lovgivning i ryggen til at stoppe festerne.

Ligeledes vil regeringen kunne forbyde forsamlinger på mere end to personer, medmindre der er tale om familiemedlemmer, samboende, eller det sker på en arbejdsplads eller lignende.

Liberal Alliance, Radikale Venstre og Nye Borgerlige mener, at regeringen går langt - og partierne efterlyser en sundhedsfaglig begrundelse fra sundhedsminister Magnus Heunicke (S).

Det er meget indgribende. Vi skal se på, hvad de sundhedsfaglige argumenter er for at tage så vidtgående skridt. Stinus Lindgren, sundhedsordfører, Radikale

LA: Kun i yderste nødstilfælde

Blandt de bekymrede er Liberal Alliances politiske leder, Alex Vanopslagh.

- Det er meget vidtgående tiltag, hvor vi kan være i tvivl om, hvorvidt så voldsomme indgreb kan retfærdiggøres ud fra sundhedsfaglige hensyn.

- Vi stiller os ganske kritiske overfor så voldsomme beføjelser, og de skal kun tages i brug i absolut yderste og mest nødvendige tilfælde, siger han.

Samme tvivl har Nye Borgerliges sundhedsordfører, Lars Boje Mathiesen, der ikke kan se et argument for at stramme tiltagene.

- Den her lov, regeringen vil hastebehandle, går rigtig langt og fratager borgerne rigtig mange grundlæggende frihedsrettigheder. Borgerne mister helt grundlæggende rettigheder om, hvor de må færdes, og hvem de må færdes ved.